Ayub.
15.
Eka Elifaz ja-Teman nopenjo niya, 
“Bende ngʼama riek nyalo dwoko ji gi paro manono kata pongʼo it ji gi weche ma ok nikare? 
Bende onyalo mino wach gi weche maonge tiendgi, kata gi mbekni maonge gi konyruok? 
In to inyoso chuny ji mondo kik giluor Nyasaye kendo imonogi lame. 
Richo ma isetimo ema omiyo iwuoyo alanda kamano; kendo ilony e wacho miriambo. 
Wecheni iwuon ema ngʼadoni bura, to ok an, kendo gik ma lewi wacho ema nyiso kiti marach. 
“Iparo ni in e ngʼat mane okuong nywol e piny? Koso ne intie kapok Nyasaye ochweyo gode? 
Bende ichiko iti ne rieko mar Nyasaye? Koso iloko rieko giri iwuon? 
Angʼo mingʼeyo ma wan ok wangʼeyo? Paro matut mage ma in-go, ma wan waongego? 
Joma yie wigi otwi lwar kod joma hikgi ngʼeny moingo kata mana wuonu gin jokorwa. 
Hoch ma Nyasaye hoyigo kod weche mosebedo kinyisi gi ngʼwono, donge oromi? 
Angʼo momiyo iseweyo chunyi oteri mabor, mi ibedo gi wangʼ teko, 
momiyo koro iwuoyo gi Nyasaye ka in gi mirima kendo iwacho weche machalo kamano gi dhogi? 
“Dhano to en angʼo madimi obed ngʼama ler, koso dhano ma dhako onywolo, to en angʼo madimi obed ngʼama kare? 
Ka Nyasaye ok ogeno kata malaika mage, kendo kata mana polo bende ok ler e nyime, 
to koro ere kaka dodew dhano adhana ma timbene richo kendo okethore, mamodho richo ka pi! 
“Chikuru itu uwinja mondo olernu tiend wach; we anyisu gik ma aseneno, 
gik ma joma riek osehulo, ka ok gipando gimoro amora mane giyudo kuom kweregi, 
ma gin jogo mane omi piny kendgi giwegi kinde mane onge jopinje mamoko mane kadho e diergi. 
Ngʼat ma timbene richo kendo mathiro ji neno chandruok e kinde duto mag ngimane. 
Koko mag masiche opongʼo ite kendo jomecho biro monje e kinde moparo ni gik moko dhi maber. 
Ok onyal tony mowuogi e mudho; nikech okane ne ligangla. 
Orundore koni gi koni nimar en chiemb achudhe adier; ongʼeyo ni odiechieng mudho ni machiegni. 
Masiche malich ogoye gi kihondko, gigi duto omake, mana ka ruoth moikore mar dhi e lweny, 
mano ema notimre ne ngʼat ma kamano nikech othiano ni Nyasaye kendo opiem gi Jehova Nyasaye Maratego, 
koringo mondo odhi omonje kotingʼo kuot mapek kendo motegno. 
“Kata obedo ni ngʼatni chwe kendo en jamoko, 
to obiro dak e mier mokethore, kendo e udi maonge joma odakie, ma gin udi mosemukore molokore gunda. 
Koro ok obi bedo gi mwandu, kendo gik ma en-go ok bi dongʼ ne nyikwaye. 
Ok notony e masira, enochal gi yath ma mach owangʼo ite, kendo much Nyasaye biro keyo thiepene mi olal nono. 
Kik ogalre koketo genone kuom gima onge tich nikech onge ohala mobiro yudo kuom timo kamano. 
Obiro neno makne kapod ndalone oromo, kendo bedene ok bi siko ka ngʼich. 
Obiro chalo gi yiend mzabibu motengʼ olembene mapok ochiek piny mana ka yiend zeituni ma maupege two kendo lwar piny. 
Nikech riwruok mar joma ok lem ok nyal nyago gimoro kendo mach biro wangʼo hembe mag joma ohero asoya mitiek pep. 
Gin joma kelo chandruok kendo timo timbe maricho; kendo chunygi opongʼ gi miriambo kinde duto.” 
