Ngeche.
21.
Chuny ruoth ni e lwet Jehova Nyasaye, ochike mana kaka kuonde ma pi luwo kendo kaka ohero owuon. 
Yore duto mag dhano nenorene ni nikare, to Jehova Nyasaye ema pimo chuny. 
Timo gima kare kod mowinjore ema Jehova Nyasaye oyiego moloyo misango. 
Wangʼ teko, chuny mar sunga kod taya mar jo-mahundu, gin richo! 
Chenro mag ngʼat matiyo matek kelo ohala to chutho e kaka rikni kelo chan. 
Mwandu moyudi gi lep mariambo en mana tho malal piyo kendo en obeto mar tho. 
Timbe mahundu mar joricho biro terogi mabor magilal; nimar gidagi timo gima kare. 
Yor ngʼat ma jaketho ogondore, to kit ngʼat makare oriere tir. 
Ber dak e kona mar wi ot moloyo dak gi dhako maralep. 
Ngʼat ma timbene richo ohero richo; jabute ok yud ngʼwono kuome. 
Ka okum ngʼat ma jaro ji, to joma ngʼeyogi tin yudo rieko, ka ngʼat mariek opuonji, to oyudo ngʼeyo. 
Ngʼat Makare ongʼeyo od ngʼat ma timbene richo kendo otero ngʼat marach e kethruok. 
Ka ngʼato odino ite ne ywak mar jachan, en owuon bende obiro ywak to ok nodwoke. 
Mich mochiw lingʼ-lingʼ kweyo mirima to asoya mopandi ei law jiwo mirima maduongʼ. 
Ka adiera onenore, to joma timbegi nikare bedo mamor to joma timbegi richo to yudo bwok. 
Ngʼat moweyo yor winjo wach dhiyo kar yweyo mar oganda mar joma otho. 
Ngʼat mohero budho biro bedo jachan; ngʼat mohero divai kod moo ok nyal bedo ja-mwandu. 
Jomaricho bedo resruok mar joma kare; to jogo ma ok jo-adiera ne joma oriere tir. 
Ber dak e thim motwo moloyo dak gi dhako ma jadhawo kendo ma ja-mirima. 
Od ngʼat mariek opongʼ kod chiemo gi moo moyier, to ngʼat mofuwo chamo gik moko duto ma en-go. 
Ngʼatno maluwo tim makare kod hera yudo ngima, mwandu gi luor. 
Ngʼat mariek kawo dala ngʼat maratego kendo omuko dhorangeye matek magiketoe genogi. 
Ngʼatno marito dhoge kod lewe ritore kuom masiche. 
Ngʼat ma jasunga kendo jawuorre “Jajaro” e nyinge; otingʼore malo ka osungore malich. 
Dwaro mar jasamuoyo biro bedo thone owuon; nikech lwetene odagi tich. 
Odiechiengʼ duto odwaro mangʼeny, to ngʼat makare chiwo maonge giko. 
Misango mar jaricho ok ber, onyalo bedo marach maromo nade ka ochiwe gi paro marach! 
Janeno ma ja-miriambo biro lal; to ngʼat mawinje ibiro tieko chutho. 
Ngʼat ma jaricho wangʼe tek to ngʼat moriere tir tiyo gi paro e yorene. 
Onge rieko, onge neno matut, onge chenro manyalo loyo Jehova Nyasaye. 
Inyalo yiko faras ne ndalo mar lweny; to loyo lweny en mar Jehova Nyasaye. 
