Zaburi.
78.
Maskil mar Asaf. Chiknauru itu, yaye un joga, winjuru weche mawuok e dhoga. 
Abiro yawo dhoga mondo awuo gi ngeche, ee, abiro hulo gik mopondo ma wuoyo kuom gik mane otimore chon gi lala. 
Gik ma wasewinjo kendo ma wangʼeyo, mane wuonewa onyisowa. 
Ok wabi pandogi ne nyithindgi; to wabiro hulogi ne tiengʼ mabiro timbe mipako mag Jehova Nyasaye, gi tekone kod gik miwuoro mosetimo. 
Ne ogolo chike ne joka Jakobo kendo noguro chik e piny Israel, chike mane omiyo kwerewa mondo opuonj nyithindgi, 
mondo tiengʼ mabiro ongʼegi, koda ka nyithindo mapok onywol, kendo gin bende ginyis nyithindgi. 
Eka mondo mi giket genogi kuom Nyasaye kendo kik wigi wil gi gik mosetimo, to mondo girit chikene. 
Ne ok ginyal chalo gi kweregi; mane tiengʼ ma tokgi tek kendo ma jongʼanyo, ma chunjegi ne ok ochiwore ne Nyasaye kendo ne ok luwe gi adiera. 
Kata ka jo-Efraim nomanore gi gige lweny, to negiringo lweny. 
Ne ok girito singruok mar Nyasaye kendo ne gidagi dak ka giluwo chik Nyasaye. 
Wigi nowil gi gik mane osetimo, ranyisi mane osenyisogi. 
Ne otimo honni ka wuonegi neno e gwengʼ mar Zoan, e piny Misri. 
Ne omiyo nam opogore diere ariyo mi nomiyo gikadho kendo nomiyo pi ochungʼ molingʼ thi ka ohinga. 
Ne otayogi kod bor polo godiechiengʼ kendo giler moa e mach otieno duto. 
Ne otucho lwanda e thim kendo nomiyogi pi mogundho ka nembe; 
bende nomiyo aore obubni kawuok e lwanda kama obarore mi pi nomol piny mana ka aora. 
To eka pod negidhi mana nyime ka gitimo richo e nyime ka gingʼanyo e thim ne Nyasaye Man Malo Moloyo. 
Ne gitemo Nyasaye ka gingʼeyo, kuom kete mondo omigi chiemo mane gigombo. 
Ne giwuoyo marach kuom Nyasaye kagiwacho ni, “Nyasaye bende nyalo chano mesa e nyimwa e thim ka? 
Kane ogoyo lwanda to pi nothinyore oko kendo aore nochako mol mogundho. To chiemo bende domiwa adier? Ringʼo bende onyalo kelo mi opog ne joge adier?” 
Kane Jehova Nyasaye owinjo gi ite, iye nowangʼ ahinya, mi mach mare notuk kuom joka Jakobo, kendo mirimbe mager nobiro kuom jo-Israel, 
nimar ne ok giyie kuom Nyasaye kata geno kuom resruok mare. 
To eka pod nogolo chik ne kor polo malo kendo noyawo dhoudi mag polo; 
ne oolo mana piny ka koth mondo ji ocham, adier, nomiyogi chiemb polo. 
Ji nochamo makati mar malaike, kendo nooronegi kit chiemo duto mane ginyalo chamo. 
Ne ogonyo yamb ugwe moa e polo, kendo nogolo yamb milambo gi tekone. 
Nolwaro ringʼo piny kuomgi ka buru, adier, winy mafuyo nolwar kuomgi ka kwoyo manie dho nam. 
Nomiyo winyogo olwar piny nyaka ei kambi mine gilworo hembegi duto koni gi koni. 
Negichiemo mi chiemo otamogi tieko, nimar nomiyogi gima ne chunygi gombo. 
To kane pok gitieko chiembgi mar gombono, chutho, ka chiemo ne pod opongʼo dhogi, 
mirima mager mar Nyasaye nogore kuomgi, mi nomiyo jogi maroteke otho, kendo nopielo yawuot Israel ma pod tindo piny. 
To kata obedo ni magi duto nosetimore, pod negidhi mana nyime gitimo richo; pod ne ok giyie kuome, kata obedo ni ne osetimo ranyisi mathoth e diergi. 
Omiyo nomiyo ngimagi orumo kaonge ber kendo higni mag-gi nopongʼ gi masiche mabwogo ji. 
E kinde moro amora mane Nyasaye okumogie, to ne gimanye mine gilokore ka gidware gi siso. 
Negiparo ni Nyasaye ema ne en lwanda margi, kendo ni Nyasaye Man Malo Moloyo ema ne en Jawargi. 
To kata kamano ne gichare achara gi dhogi, ka giwuonde gi lewgi. 
Nimar chunygi ne ok omoko kuome, kendo ne ok gilu singruokne kuom adier. 
To en, kaka en ngʼama kecho ji, noweyonegi kethogi, kendo ne ok otiekogi. Kinde ka kinde nogengʼo mirimbe kendo ne ok otoyo mirimbe duto kuomgi. 
Noparo kaka ne gin mana dhano adhana machalo yamo makalo kendo ok chak duogi. 
Mano kaka ne gingʼanyone e thim nyadi mangʼeny kendo negimiye chuny lit e piny motwo! 
Ne gitemo Nyasaye kinde mangʼeny, kendo negimiyo Jal Maler mar Israel osin. 
Ne ok giparo tekone, kendo ne ok giparo odiechiengʼ mane owarogi e lwet jasigu, 
odiechiengʼ mane onyiso e lela honni mage e piny Misri kane otimo ranyisino e gwengʼ mar Zoan. 
Noloko aoregi remo mi koro ne ok ginyal modho pi moa e aoregi. 
Ne ooro bonyo mag lwangʼni mane omwonyogi, gi ogwende mane oketho pinygi. 
Ne ochiwo chambgi ne ongogo, chambgi mosechiek ne bonyo. 
Ne oketho olembegi mag mzabibu gi pe, kod yiendegi mag ngʼowu gi yamo mangʼich. 
Ne ochiwo jambgi ne pe, kendo nomiyo dhogegi polo ogoyo. 
Ne oolo kuomgi mirimbe maliet, kokecho kendo iye owangʼ kendo oger; oganda malaike ma jonek. 
Ne olosone mirimbe yo maluwo, kendo ne ok okechogi e tho, to ne ojwangʼogi, mondo tho otiekgi. 
Ne onego kach jo-Misri duto, mana olemo mokwongo chiek mag dhano e hembe mag Ham. 
To joge to nogolo oko mana ka kweth, kendo notelonegi ka rombe koyoro kodgi thim. 
Ne otayogi maber omiyo ne gionge gi luoro, to wasikgi to ne nam omwonyo. 
Kamano e kaka ne okelogi nyaka e tongʼ mar pinje maler, nyaka ne gitundo e piny motimo gode, ma lwete ma korachwich nosekawo. 
Ne oriembo ogendini e nyimgi kendo nomiyogi lopgi kaka girkeni margi, mi nomiyo dhout Israel odak e miechgi giwegi. 
To kata kamano ne gitemo Nyasaye, mine gingʼanyone Nyasaye Man Malo Moloyo; ka gidagi rito chikene. 
Mana kaka wuonegi ne ok giwinje kendo ne ok gin jo-adiera kendo ne gichalo atungʼ mobam ma ok nyal gen. 
Ne giwangʼo iye gi kuondegi motingʼore malo, kendo ne gichiewo nyiego mare gi nyisechegi mane giloso. 
Kane Nyasaye owinjogi, iye nowangʼ ahinya, kendo nokwedo jo-Israel chuth. 
Ne ojwangʼo Hemb Romo mane ni Shilo, mane en hema mane oguro owuon e dier ji. 
Nooro Sandug Muma e twech, mi duongʼne maler nodhi e lwet wasigu. 
Nochiwo joge ne ligangla, kendo nokecho ahinya gi girkeni mare. 
Mach notieko yawuotgi matindo, kendo nyigi ne ok owernegi wende kisera; 
jodologi ne onegi, kendo mondegi ne ywak otamo. 
Eka Ruoth Nyasaye nochiew ka gima oa e nindo, mana kaka ngʼato chiewo, bangʼ madho divai mangʼeny. 
Ne oriembo wasike gi goch, kendo nomiyo giyudo wichkuot mosiko. 
Ne odagi hembe mag Josef, bende ne ok oyiero dhood joka Efraim, 
to dhood joka Juda ema ne oyiero, ee, noyiero mana Got Sayun, mane ohero. 
Ne ogero kare maler mar lemo, ka gode maboyo, kendo mana ka piny mane oguro nyaka chiengʼ. 
Ne oyiero Daudi jatichne, kendo nogole e abich rombe; 
nogole e tij rito rombe mokele mondo okwa joge ma nyikwa Jakobo, mondo okwa Israel girkeni mare. 
Kuom mano Daudi nokwayogi gi chuny makare kendo notelonegi, gi lwedo mongʼith. 
