Ngeche.
3.
Wuoda, kik wiyi wil kod puonjna to ket chikena osik e chunyi, 
nimar gibiro miyo ngimani dhi maber midag higni mangʼeny kendo ibed gi kwe kod mwandu. 
Kik iwe hera kod adiera weyi; twegi e ngʼuti, kendo ndikgi e chunyi maiye. 
Eka iniyud ngʼwono kod nying maber e nyim Nyasaye kod dhano. 
Gen kuom Jehova Nyasaye gi chunyi duto, kendo kik igen kuom ngʼeyoni iwuon; 
ket yoreni duto kuome eka nomi yoregi oriere tir. 
Kik ibed mariek e pachi iwuon to luor Jehova Nyasaye eka inilo richo. 
Tim ma kamano nomi ringri bedo gi ngima kendo nobed chiemo ne chunyi. 
Mi Jehova Nyasaye duongʼ gi mwanduni kichiwone cham mabeyo ma ikayo e puotheni; 
eka dechegi nopongʼ gi cham mogundho kendo agulnigi nopongʼ gi divai manyien maonge kama ikanoe. 
Wuoda, kik icha kum mar Jehova Nyasaye kendo kik ingʼur kokweri kuom gik maricho; 
nimar Jehova Nyasaye kumo jogo mohero mana kaka wuoro chiko wuode ma omorgo. 
En jahawi ngʼatno moyudo rieko, ngʼatno man-gi winjo, 
nimar en gohala moloyo fedha kendo okelo gik mabeyo moloyo dhahabu. 
Ober moloyo kite ma nengogi tek; onge gimoro amora migombo ma dipim kode. 
Ngima kuom ndalo mangʼeny ni e lwete korachwich; to e lwete koracham nitiere mwandu kod duongʼ. 
Yorene gin yore mag mor kendo yorene duto gin mag kwe. 
En yadh ngima ne jogo morwake; jogo mopadore kuome biro yudo gweth. 
Kuom rieko Jehova Nyasaye nochweyo mise mar piny kendo noketo polo kama entie kuom lony mare; 
kuom ngʼeyo mare ema nopogogo aore gi nembe, kendo nomiyo boche polo okelo thoo. 
Wuoda, rit ngʼado bura makare kod pogo tiend wach, kik iwe gilalni. 
Ginibedni ngima maber, ka tigo maber mitweyo e ngʼuti. 
Eka ibiro dhi e yoreni gi kwe kendo tiendi ok nochwanyre; 
ka inindo, to ok inibed maluor, kendo ininind mayom nyaka piny ru. 
Kik ibed giluoro mar masira ma ditimreni apoya nono kata kethruok mamako jogo maricho, 
nimar Jehova Nyasaye ema nomi ibed jachir kendo norit tiendi mondo kik odonji e obadho. 
Kik iwe timo maber ni jogo mowinjorego, ka in kod nyalo mar timo kamano. 
Ka inyalo konyo wadu kawuono, to kik iwachne niya, “Dogi iduog bangʼe kiny, eka akonyi.” 
Kik ichan hinyo jabathi, modak machiegni kodi gi kwe. 
Kik ihangne ngʼato wach maonge gima omiyo, kaonge gima rach mosetimoni. 
Kik nyiego maki gi ja-mahundu, kata wuotho e yore moro amora. 
Nimar Jehova Nyasaye ger gi jaricho to ogeno joma kare. 
Kwongʼ mar Jehova Nyasaye ni e od jaricho, to ogwedho dala ngʼat makare. 
Ojaro jojaro masungore to ochiwo ngʼwono ni joma obolore. 
Joma riek yudo luor kaka girkeni to joma ofuwo enonyis wichkuotgi ayanga. 
